  Виталий Пронин 1-тӥ июнёзь нюлэскын тылскыны алэмын.Туэ шаерамы 5 пол нюлэс ӝуаны кутскылӥз ни. 1 сюрс 15 гектар тэль сутскемын. Сикъёс котырысь 15 пол гоманы ӧдъялляз бусы. Ваньмыз кысэмын. Но 1-тӥ июнёзь нюлэскын тылскыны алэмын. Куазь пӧсь кариськемен, нюлэскын тылскем котырын шулдыр пуконъёсты отӥяз но алыны быгатозы. Тылпу гоман учыръёс уго ваньмыз пото адями бордысь. - Мон уг оскиськы, зол гудыръяса чилекъямлэсь я куям бутылка ӟырдамлэсь нюлэс кенже шуыса, - вера нюлэс хозяйствоя министр Рафис Касимов. - Тылпу потэ адями бордысь. Нюлэскытӥ поръян сяменызы пурккето, тамак пумзэс кушто, куддыр шашлык сием бервылзэс умой уг кысо. Зэм, китӥзы кутыны туж шуг - бервылзы уго пеньлы пӧрме, асьсэос пегӟо, адӟисьёс шып пуко. Но нюлэсэз тылын арам карисьёс понна законэн чакламын уголовной кыл кутон. 3 арозь пытсэт сьӧры кирганы луэ. Алон вакытъёсы нюлэскын тылскем котырын пукем понна но штрафъёс бадӟымесь. Туннэ тылпу кысӥсьёслы ӝуась нюлэс доры ӝоггес вуттӥськон вылысь интерактивной картаос лэсьтэмын. Соос возьмато, кыӵе сюрестӥ ӝоггес кулэ интые вуыны луэ шуыса. Шаплы ужаменызы но тыллы паськыт вӧлмыны уг сёто. Рафис Касимов верамъя, сикъёсты ялан чакласа возё самолёт но вертолёт. Елена Сараматова Туспуктӥз Александр Горбунов Теги: югдур  